b'\n_START_ARTICLE_\nBruce \xe2\x80\x93 taivaanlahja\n_START_SECTION_\nJuoni\n_START_PARAGRAPH_\nBruce Nolan on televisiotoimittaja buffalolaisella Eyewitness -uutiskanavalla. H\xc3\xa4n ei onnistu saamaan paikkaa uutisankkurina ja useiden onnettomien tapahtumien j\xc3\xa4lkeen Bruce alkaa syytt\xc3\xa4\xc3\xa4 Jumalaa ep\xc3\xa4oikeudenmukaisesta kohtelusta ja huonosta ty\xc3\xb6st\xc3\xa4 jumalana. T\xc3\xa4m\xc3\xa4n j\xc3\xa4lkeen Jumala ottaa yhteytt\xc3\xa4 h\xc3\xa4neen ja antaa t\xc3\xa4lle voimansa, jotta Bruce voi todistaa olevansa parempi jumala._NEWLINE_Alkuh\xc3\xa4mmennyksen j\xc3\xa4lkeen Bruce alkaa k\xc3\xa4ytt\xc3\xa4\xc3\xa4 uusia voimiaan oman etunsa tavoittelemiseen. H\xc3\xa4n sabotoi kollegansa ty\xc3\xb6t\xc3\xa4 saadakseen parempaa ty\xc3\xb6t\xc3\xa4 uutistoimituksessa ja jopa muokkaa avovaimonsa rintoja ja seksivietti\xc3\xa4. Brucelle valkenee pian, ett\xc3\xa4 Jumalan ty\xc3\xb6h\xc3\xb6n kuuluu my\xc3\xb6s muiden ihmisten huolien hoitaminen ja h\xc3\xa4n alkaa vastata ihmisten rukouksiin s\xc3\xa4hk\xc3\xb6postin kautta._NEWLINE_Brucen jumalalliset voimat tekev\xc3\xa4t kuitenkin hallaa h\xc3\xa4nen parisuhteelleen, sill\xc3\xa4 h\xc3\xa4nen avovaimonsa kyll\xc3\xa4styy Brucen itsekeskeisyyteen. Lopussa Bruce ymm\xc3\xa4rt\xc3\xa4\xc3\xa4, ett\xc3\xa4 jumalan ty\xc3\xb6t on parasta j\xc3\xa4tt\xc3\xa4\xc3\xa4 Jumalan teht\xc3\xa4v\xc3\xa4ksi, ja h\xc3\xa4n pyyt\xc3\xa4\xc3\xa4kin t\xc3\xa4t\xc3\xa4 ottamaan takaisin ty\xc3\xb6ns\xc3\xa4.\n_START_SECTION_\nVastaanotto\n_START_PARAGRAPH_\nElokuva sai melko vaihtelevan vastaanoton, Rotten Tomatoes -sivustolla elokuvan arvioista positiivisia on 49\xc2\xa0%, ja Metacritic -sivustolla arvostelujen keskiarvo on 46/100._NEWLINE_Elokuva sai ensi-iltansa Yhdysvalloissa 23. toukokuuta 2003 ja viikonlopun aikana se tuotti 85,7 miljoonaa dollaria, enemm\xc3\xa4n kuin mik\xc3\xa4\xc3\xa4n muu elokuva ikin\xc3\xa4 kaatuneiden muistop\xc3\xa4iv\xc3\xa4n viikonloppuna. Bruce \xe2\x80\x93 taivaanlahja s\xc3\xa4ilytti k\xc3\xa4rkipaikkansa vuoteen 2006 asti, kunnes X-Men: Viimeinen kohtaaminen syrj\xc3\xa4ytti sen.  Kaiken kaikkiaan elokuva tuotti l\xc3\xa4hes 243 miljoonaa dollaria kotimaassaan ja 242 miljoonaa maailmanlaajuisesti.  Suomessa se oli 5. katsotuin elokuva vuonna 2003. _NEWLINE_Elokuva kiellettiin Egyptiss\xc3\xa4 ja Malesiassa islaminuskoisten uskonryhmien painostuksesta, koska ryhm\xc3\xa4t eiv\xc3\xa4t hyv\xc3\xa4ksyneet ihmisen voivan n\xc3\xa4ytell\xc3\xa4 Jumalaa.    Malesiassa kielto my\xc3\xb6hemmin peruttiin.'